Rudarii (băieşi, zlătari, lingurari, Boyash) sunt un neam de ţigani care se ocupau cândva cu extragerea aurului în Apuseni şi, mai târziu, cu cioplirea lemnului, ca bietul Codin, pe care-a căzut pluta în balada cu pricina.

S-au pripăşit – după o binevenită eliberare din robie – prin Ungaria, ţările balcanice şi restul lumii. Ce-i interesant: au luat cu ei limba română din acea perioadă, fiindcă majoritatea vorbeau doar româneşte. Kashtale, adică lemnari, li se mai spune în limba romă tuturor acelor romi care n-o vorbesc. Unii etnografi, ca Nicolăescu-Plopşor (părintele lui Tivisoc şi Tivismoc), susţineau chiar că nu-s ţigani, ci cu totul altă naţie.

Să-i lăsăm pe specialişti să se certe; nouă ne convine oricum că putem să le ascultăm muzica şi să înţelegem despre ce e vorba acolo, lângă foc, fără să fi luat lecţii în mahala când eram copii.

Kanizsa Csillagai sunt o formaţie de rudari din Nagykanizsa care a scos albumele Plînzsjé puju (1997) şi Foku drákuluj (2000) şi un soi de best of, Boyash Gypsies of Hungary (2007).